Omakhelwane BeZimbabwe Bala Ukwamukela Umkhumbi Wezikhali
Lokhu kubikwa kuveza ukuthi amazwe angomakhelwane kawasafuni ukubekwa sibaya sinye loMugabe embalini yakhe yokwephula ilungelo loluntu
Amazwe omhlaba kanye lenhlanganiso ezikhankasela ukulondolozwa kwelungelo loluntu aqhubeka esola umongameli Robert Mugabe lebandla lakhe leZanu PF ngokuphuza ukwazisa impumela yokhetho lukamongameli lokuhlukuluza uzulu. EleMelika lamuhla lithumele isikhonzi salo esikhangelane lendaba zezwekazi leAfrica uNkosazana Jendayi Frazer eSouth Africa lakwamanye amazwe alelizwekazi afana leAngola kanye leZambia ukuthi ayekhulumisana lenkokheli yawo ukuthi ibambe ngamandla uMugabe ukuthi azise limpumela njalo ehloniphe ilungelo loluntu. UMugabe ukhanya sesiba yinhlanzi etshelwe ngamanzi ngoba lamazwe eAfrica wona, ahlezi emsekela semchothoza ngokungazisi impumela yokhetho. Umkhokheli webandla elibusayo eSouth Africa eleANC uMnu Jacob Zuma nguye okhanya ekhokhela umkhankaso wokusola uMugabe eAfrica, esithi kahloniphi ilungelo loluntu njalo ukwala kwakhe ukwazisa impumela yokhetho yinto engamelanga ivunyelwe. Kusenjalo umkhumbi weleChina othwele izikhali zembubhiso ezithengwe ngeleZimbabwe ubikwa suphindela muva ngemva kokuba amazwe angomakhelwane asekhunjini lolwandle ale ukuthi lumkhumbi wethulele lezizikhali kiwo. EleMelika, elaziwa njengomaqhuzu emhlabeni jikelele lixwayise lawamazwe ukuthi engalokothi evumele lumkhumbi, kuthi umongameli weZambia uMnu Levy Mwanawasa laye ukhiphe amazwi afanayo esithi lezizikhali zilakho ukusetshenziswa ukuhlukumeza uzulu weZimbabwe nxa zingafinyelela kulelozwe. Amazwe athi iAngola, South Africa leMozambique alile ukwamukela lumkhumbi njalo eleNamibia lalele lumkhumbi lamuhla ukuthi unathe amafutha okuwuhambisa kilo. Ngalokhu umkhumbi "wembubhiso" lo ubikwa usukhangelelwe ukuphindela muva kweleChina ungethulanga lezizikhali ezibikwa zigoqela inhlamvu, omaquphula, ovolovolo kanye lembobho yohlobo lwekhalashinkov, (AK 47). IMelika layo ithi ixwayise iChina lamuhla ukuthi ime kancane ukuthengisela iZimbabwe izikhali. Ukubandezelwa lokuchothozwa kukaMugabe lokhu ngamzwe omhlaba kanye lenkokheli yawo, kanye lenhlanganiso ezizimeleyo kumtshiya ethwele nzima, umbuso wakhe egedezela njengamazinyo engulungundu, kutsho ingcwethi ecubungula ezombusazwe uMnu George Mkhwananzi, etshela uNtungamili Nkomo weStudio 7.